cyanic-selkie/wikianc huggingface dataset:
ปลาฉลามหัวค้อนยาว
อนุกรมวิธาน
ในปี พ.ศ. 2328 มาร์คัส เอลีเยเซอร์ บลอค นักธรรมชาติวิทยาชาวเยอรมัน อธิบายถึงฉลามชื่อว่า Squalus zygaena (ชื่อเหมือนของ Sphyrna zygaena ปลาฉลามหัวค้อนดำ) จอร์จส์ คูวิเยร์ นักสัตววิทยาชาวฝรั่งเศส ได้เขียนข้ออ้างอิงถึงเรื่องราวของ S. zygaena ในข้อเขียนปี พ.ศ. 2360 Le Règne animal distribué d'après son organisation, pour servir de base à l'histoire naturelle des animaux et d'introduction à l'anatomie comparée ว่าตัวอย่างสิ่งมีชีวิตที่บลอค อธิบายถึง (ให้ชื่อว่า "z. nob. Blochii") ไม่ใช่ปลาฉลามหัวค้อนดำ หากแต่เป็นสิ่งมีชีวิตในกลุ่มที่แตกต่างออกไป ถึงแม้ว่า คูวิเยร์ ไม่ได้ระบุการตั้งชื่อแบบทวินาม อะคิล วาล็องเซียน เพื่อนร่วมงานของเขาอธิบายในปี พ.ศ. 2365 ถึงสิ่งมีชีวิตในกลุ่มสปีชิส์เดียวกัน เรียกว่า Zygaena Blochii nobis โดยอ้างชื่อให้แก่คูวิเยร์
ในปี พ.ศ. 2405 ธีโอดอร์ กิลล์ จัดให้ปลาฉลามหัวค้อนยาวอยู่ในกลุ่มสกุล Eusphyra ซึ่งมาจากภาษากรีกคำว่า eu (ดี) และ sphyra (ค้อน) อย่างไรก็ดี ภายหลังผู้เขียนไม่ยอมรับชื่อ Eusphyra และเห็นควรจัดกลุ่มไว้กับฉลามหัวค้อนยาวในกลุ่มสกุล Sphyrna ในปี พ.ศ. 2491 ชื่อสกุล Eusphyra ถูกนำกลับมาใช้อีกครั้งโดย เฮนรี บิเกโลว์ และ วิลเลียม ชเรอเดอร์ จนกลายมาสู่ชื่อที่ใช้กันแพร่หลายจากงานวิจัยหลักอนุกรมวิธานเพิ่มเติมโดย ลีโอนาร์ด คอมพาโน ในปี 1979 (พ.ศ. 2522) และ ปี พ.ศ. 2531 อย่างไรก็ตาม แหล่งอ้างอิงส่วนหนึ่งยังเรียกสิ่งมีชีวิตกลุ่มนี้ในสกุล Sphyrna blochii ชื่อสามัญอื่นๆ ที่ใช้สำหรับปลาฉลามหัวค้อนยาว ได้แก่ ปลาฉลามหัวลูกศร ปลาฉลามหัวค้อนลูกศร และปลาฉลามหัวค้อนเล็ก
ความสัมพันธ์ทางวิวัฒนาการ
แนวคิดดั้งเดิมเกี่ยวกับวิวัฒนาการของปลาฉลามหัวค้อนนั้นเริ่มจากสปีชิส์ปลาฉลามรูปหัว cephalofoil ขนาดเล็กซึ่งวิวัฒน์มาจากต้นสกุลปลาฉลามกลุ่มเรควีเอ็ม และต่อมาได้พัฒนาขึ้นเป็นสปีชิส์ที่ฉลามรูปหัว cephalofoil ขนาดใหญ่ขึ้น การตีความหมายเช่นนี้จึงทำให้ปลาฉลามหัวค้อนยาวเป็นปลาฉลามหัวค้อนที่มีวิวัฒนาการสูงสุดจากปลาฉลามหัวค้อนด้วยโครงสร้างรูปหัว cephalofoil ที่มีขนาดใหญ่ที่สุด อย่างไรก็ตาม การวิจัยความสัมพันธ์ทางวิวัฒนาการเชิงโมเลกุลบนพื้นฐานของ ไอโซไซม์ ไมโทคอนเดรีย และ นิวเคลียร์-ดีเอ็นเอ ได้ค้นพบรูปแบบที่ตรงกันข้ามว่าปลาฉลามหัวค้อนยาวนับเป็นกลุ่มตั้งต้นของวงศ์ฉลามหัวค้อน การค้นพบนี้สนับสนุนแนวคิดที่ขัดแย้งกับความคิดทั่วไปที่ว่าปลาฉลามหัวค้อนตัวแรกที่วิวัฒน์ขึ้นเป็นปลาฉลามรูปหัว cephalofoil ขนาดใหญ่ นอกจากนี้ ยังสนับสนุนการแบ่งสกุล Eusphyra จาก Sphyrna ซึ่งเป็นกลุ่มที่มีวิวัฒนาการจากสิ่งมีชีวิตต้นตระกูลอย่างเป็นระเบียบ (กลุ่มสกุลลูกหลานจากต้นตระกูลเดียวกัน) วงศ์สกุลของปลาฉลามหัวค้อนคาดว่ามีวิวัฒนาการมาจากกลุ่มปลาฉลามหัวค้อนเมื่อประมาณ 15-20 ล้านปีที่แล้วในช่วงสมัยไมโอซีน
รูปร่างลักษณะ
ส่วนลำตัวเพรียว และเรียวบาง ด้วยครีบหลังแรกที่สูง แคบ และโค้งงอ (รูปทรงเคียว) อยู่บนฐานของครีบอกที่ค่อนข้างเล็ก ครีบหลังที่สองมีขนาดเล็กกว่ามาก และอยู่บนส่วนท้ายของฐานครีบทวาร ส่วนครีบทวารมีขนาดครึ่งหนึ่งของครีบหลังที่สอง โดยมีร่องตามยาวบนส่วนคอดหางบนส่วนหลังจุดเริ่มต้นของครีบหาง ส่วนครีบหางบนจะยาวกว่าครีบหางล่าง และมีร่องบริเวณขอบใกล้ปลายหาง ผิวหนังปกคลุมด้วยสารเคลือบผิวหนังที่ทับซ้อนกัน แต่ละชั้นประกอบด้วยสันตามแนวนอนสามแนวไปถึงฟันริม ลำตัวมีสีน้ำตาลเทาไปจนถึงเทา และขาวนวล และไม่มีรอยครีบ สามารถเติบโตได้ยาวถึง 1.9 เมตร (6.2 ฟุต)
การกระจายตัวและถิ่นที่อยู่
ปลาฉลามหัวค้อนยาวถูกพบบริเวณเขตร้อนของฝั่งทะเลอินโด-แปซิฟิกตะวันตก จากอ่าวเปอร์เซียตะวันออกไปทางเอเชียใต้และเอเชียตะวันออกเฉียงใต้ไปจนถึงนิวกีนี และตอนเหนือขอรัฐควีนส์แลนด์ ขอบเขตอาจขยายไปไกลทางเหนือถึงไต้หวัน และทางใต้ไกลถึงหมู่เกาะมอนเตเบลโล ทางตะวันตกของออสเตรเลีย ปลาฉลามชนิดนี้มักอาศัยอยู่ในน้ำตื้นใกล้ชายฝั่งและเคยพบเห็นบริเวณปากแม่น้ำ
ชีววิทยา และ นิเวศวิทยา
ปลาฉลามหัวค้อนยาวมันออกล่าในระดับใกล้พื้นทะเล เป็นอาหารจำพวกปลากระดูกแข็ง สัตว์น้ำที่มีเปลือกแข็ง และสัตว์น้ำที่ไม่มีกระดูกสันหลัง ปรสิตของสัตว์กลุ่มนี้ ได้แก่ พยาธิตัวตืด Callitetrarhynchus blochii, Heteronybelinia heteromorphi, Otobothrium carcharidis, O. mugilis, Phoreiobothrium puriensis และ Phyllobothrium blochii พยาธิตัวกลม Hysterothylacium ganeshi, Pseudanisakis sp., Raphidascaroides blochii, และ Terranova sp., โคพีพอด Caligus furcisetifer, และสัตว์เซลล์เดียว Eimeria zygaenae
วงจรชีวิต
ปลาฉลามหัวค้อนออกลูกเป็นตัวเช่นเดียวกับสัตว์ในวงศ์ ตัวอ่อนจะเติบโตได้จากการเชื่อมต่อทางรกของแม่ ปลาฉลามตัวเมียมีรังไข่ข้างเดียวทางด้านขวา และมดลูกสองห้อง ในช่วงตั้งครรภ์ มดลูกหนึ่งห้องจะสำหรับตัวอ่อนหนึ่งตัว ในท้องทะเลบริเวรณเมืองมุมไบในฤดูผสมพันธุ์ช่วงเดือนกรกฎาคมและสิงหาคมซึ่งเป็นช่วงฤดูฝน ปลาฉลามตัวผู้จะกัดข้างลำตัวของตัวเมียก่อนทำการผสมพันธุ์ โดยปลาฉลามตัวเมียสามารถตกลูกได้ทุกปี คอกหนึ่งราว 6 ถึง 25 ตัว และเพิ่มจำนวนได้ตามขนาดของตัวเมีย ช่วงตั้งครรภ์อยู่ระหว่าง 8-9 เดือน ในกลุ่มอินเดียตะวันตก และ 10-11 เดือนในกลุ่มออสเตรเลีย  ปลาฉลามตัวเมียที่ตั้งครรภ์พบว่ามักจะต่อสู้กัน
ในช่วงแรก ตัวอ่อนจะได้รับอาหารจากไข่แดง และมีพัฒนาการเช่นเดียวกับปลาฉลามอื่นๆ ในช่วงที่มีความยาวลำตัว 4.0 – 4.5 ซ.ม. (1.6-1.8 นิ้ว) ส่วนหัว cephalofoil และครีบจะเริ่มเป็นรูปร่าง เมื่อตัวอ่อนมีขนาดยาว 12-16 ซ.ม. (4.7-6.3 นิ้ว) อาหารจากไข่แดงจะน้อยลง และมีผนังห่อหุ้มเกิดขึ้นกับถุงไข่แดง และมดลูก ซึ่งจะเชื่อมต่อกันภายหลังกับรกในครรภ์ ในช่วงระยะนี้ ตัวอ่อนจะมีลักษณะเช่นเดียวกับตัวเต็มวัย แม้ว่าจะเป็นขั้นเบื้องต้นและยังไม่มีสี กระดูกส่วนหัว cephalofoil โค้งกลับไปทางลำตัว และมีเส้นเหงือกภายนอกยื่นออกมาจากช่องเหงือก เมื่อตัวยาวขนาด 20-29 ซ.ม. (7.9-11.4 นิ้ว) รกในครรภ์เป็นรูปร่าง ฟันซี่แรก สารเคลือบผิวหนัง และสีผิวเริ่มปรากฏ ส่วนเหงือกภายนอกจะลดขนาดลง เมื่อตัวอ่อนมีขนาดยาว 30 ซ.ม. (12 นิ้ว) ปลาฉลามจะมีรูปร่างเหมือนตัวเต็มวัยที่มีขนาดเล็ก
การตกลูกจะเกิดในช่วงเดือนพฤษภาคม และ มิถุนายน นอกเมืองมุมไบ และปะรังกิเปฏไฏ เดือนมีนาคม และเมษายน บริเวณอ่าวมันนาร์ และเดือนกุมภาพันธ์และมีนาคมทางออสเตรเลียตอนเหนือ ลูกปลาฉลามจะโผล่หางออกมาก่อน และส่วนหัว cephalofoils จะยังม้วนอยู่จนกว่าจะคลอดผ่านออกมาทางช่องเปิดของโคลเอกา  ลูกปลาฉลามที่เกิดใหม่มีความยาว 32-47 ซ.ม. (13-19 นิ้ว) ตัวเจริญเต็มวัยจะมีขนาดยาว 1.0-1.1 เมตร (3.3-3.6 ฟุต) สำหรับตัวผู้ และยาว 1.1-1.2 เมตร (3.6-3.9 ฟุต) สำหรับตัวเมีย โดยจะมีช่วงชีวิตอย่างน้อย 21 ปี
จักรวรรดิซิลูซิด
จักรวรรดิซิลูซิด (Seleucid Empire; Βασιλεία τῶν Σελευκιδῶν) เป็นรัฐอารยธรรมกรีกที่ดำรงอยู่ระหว่าง 312–63 ปีก่อนคริสตกาล มีเมืองหลวงคือซิลูเซียและแอนติออก จักรวรรดินี้ถูกสถาปนาโดยซิลูคัสที่ 1 ไนเคเตอร์ หลังมีการแบ่งราชอาณาจักรมาเกโดนีอาของอเล็กซานเดอร์มหาราชใน 321 ปีก่อนคริสตกาล การแบ่งดินแดนนี้ทำให้ซิลูคัสได้ครอบครองบาบิโลเนีย ก่อนจะขยายอำนาจไปทางตะวันออกเฉียงเหนือจนจรดแม่น้ำสินธุ จักรวรรดิซิลูซิดในช่วงเจริญรุ่งเรืองถึงขีดสุดครอบครองพื้นที่ตั้งแต่อานาโตเลียกลาง ลิแวนต์ เมโสโปเตเมีย เปอร์เซีย เติร์กเมนิสถาน อัฟกานิสถาน ไปจนถึงบางส่วนของปากีสถานในปัจจุบัน
เมื่ออเล็กซานเดอร์มหาราชสวรรคตอย่างกะทันหันใน 323 ปีก่อนคริสตกาล ซิลูคัส หนึ่งในไดแอโดไค (ผู้ใกล้ชิดอเล็กซานเดอร์) ให้การสนับสนุนเพอร์ดิกคัส ผู้สำเร็จราชการแทนพีลิปโปสที่ 3 แห่งมาเกโดนีอา ลูกพี่ลูกน้องของอเล็กซานเดอร์ผู้ไม่สมประกอบซึ่งได้รับเลือกเป็นรัชทายาท การขึ้นสู่อำนาจของเพอร์ดิกคัสทำให้เกิดความขัดแย้งกับไดแอโดไคคนอื่น ๆ จนเกิดเป็นสงครามที่กินเวลายาวนานเกือบ 50 ปี ต่อมาเมื่อเพอร์ดิกคัสถูกสังหารโดยบันทึกบางแห่งระบุว่าซิลูคัสอาจมีส่วนเกี่ยวข้อง ซิลูคัสได้รับตำแหน่งเซแทร็ปแห่งบาบิโลน และร่วมมือกับแอนติโกนัสที่ 1 มอน็อพธาลมอส หนึ่งในไดแอโดไคผู้มีอำนาจสูงสุด แต่ภายหลังความสัมพันธ์ของทั้งคู่ตกต่ำจนซิลูคัสต้องลี้ภัยไปที่อียิปต์ก่อนจะกลับมาทำสงครามกับแอนติโกนัส และสร้างฐานอำนาจในบาบิโลน มีเดียและเอลาม ใน 305 ปีก่อนคริสตกาล ซิลูคัสขยายดินแดนไปทางตะวันออกจนปะทะกับกองทัพของพระเจ้าจันทรคุปตเมารยะแห่งราชวงศ์โมริยะในอินเดีย ทั้งสองทำสงครามกันนาน 2 ปี ก่อนซิลูคัสจะยอมหย่าศึกเพื่อยกทัพไปช่วยคาสแซนเดอร์และไลซีมาคัสรบกับแอนติโกนัสในยุทธการที่อิปซัส ชัยชนะในยุทธการที่อิปซัสทำให้จักรวรรดิมั่นคงยิ่งขึ้น 281 ปีก่อนคริสตกาล ซิลูคัสรบชนะไลซีมาคัสในยุทธการที่คอรูเปเดียม ทำให้จักรวรรดิซิลูซิดมีอำนาจมากที่สุดในบรรดาอาณาจักรไดแอโดไคทั้งหมด
จักรวรรดิซิลูซิดดำรงต่อไปจนกระทั่งขัดแย้งกับสาธารณรัฐโรมัน กลายเป็นสงครามโรมัน–ซิลูซิดใน 192 ปีก่อนคริสตกาล ความพ่ายแพ้ในสงครามครั้งนี้ บวกกับสงครามกับจักรวรรดิพาร์เธีย การลุกฮือของชาวยิว และความขัดแย้งภายใน ทำให้จักรวรรดิซิลูซิดอ่อนแอลง กลางศตวรรษที่ 2 ก่อนคริสตกาล ดินแดนส่วนใหญ่ของจักรวรรดิซิลูซิดถูกพิชิตโดยจักรพรรดิมิทริเดทีสที่ 1 แห่งพาร์เธีย ในขณะที่ฝั่งตะวันออกเฉียงเหนือของจักรวรรดิแยกออกไปเป็นราชอาณาจักรกรีก-แบคเตรีย อย่างไรก็ตาม กษัตริย์ราชวงศ์ซิลูซิดยังคงปกครองดินแดนที่หลงเหลืออยู่ในซีเรีย จนกระทั่งถูกสมเด็จพระเจ้าไทกราเนสมหาราชโจมตีใน 83 ปีก่อนคริสตกาล และถูกผนวกเป็นส่วนหนึ่งของโรมโดยปอมปีย์ใน 63 ปีก่อนคริสตกาล
สิงห์ล่าสิงห์
สิงห์ล่าสิงห์ เป็นภาพยนตร์ไทย ถ่ายทำด้วยฟิล์ม 16 มม. พากย์สด สร้างจากบทประพันธ์ของ ก้อง อินทรกำจร กำกับโดย เนรมิต นำแสดงโดย มิตร ชัยบัญชา, เพชรา เชาวราษฎร์, สมบัติ เมทะนี, ทักษิณ แจ่มผล, ปรียา รุ่งเรือง, อภิญญา วีระขจร, เชาว์ แคล่วคล่อง ออกฉายเมื่อ 15 ตุลาคม พ.ศ. 2507 ที่โรงภาพยนตร์เฉลิมกรุง
ถือเป็นภาพยนตร์เรื่องแรกที่ สมบัติ เมทะนี แสดงประกบกับ มิตร ชัยบัญชา โดยบทของ 2 พระเอกมีบทบาทไล่เลี่ยกัน เรื่องนี้ เพชรา เล่นเป็นฝาแฝด
ในปี พ.ศ. 2522 นำดี วิตตะ ได้นำเรื่อง สิงห์ล่าสิงห์ มาสร้างและกำกับเองเป็นครั้งที่สอง ถ่ายทำด้วยฟิล์ม 35 มม. เสียงในฟิล์ม กำกับโดย นำดี วิตตะ นำแสดงโดย สมบัติ เมทะนี, กรุง ศรีวิไล, เนาวรัตน์ ยุกตะนันท์, ดวงชีวัน โกมลเสน, เกชา เปลี่ยนวิถี ออกฉายเมื่อ 29 ธันวาคม พ.ศ. 2522
เป็นที่น่าเสียดายว่าฟิล์มภาพยนตร์เรื่อง สิงห์ล่าสิงห์ ฉบับปี พ.ศ. 2507 ชุดสุดท้ายถูกเผาจากฝีมือของบริการฉายหนังเนื่องจากความน้อยเนื้อต่ำใจที่ฉายภาพยนตร์ 16 มม. แล้วไม่มีใครดูส่วนลูกไปโรงเรียนถูกเพื่อนล้อว่าพ่อฉายหนังเก่า
เนื้อเรื่อง
อินทรเดช เดินทางกลับบ้านหลังจากที่พ่อของเขาถูกฆ่า แต่ถูกคนร้ายซุ่มทำร้ายระหว่างทางแต่รอดมาได้ และได้รู้จักกับ แตงอ่อน ต่อมาทราบว่า หมู่บ้าน นางหงส์ตกอยู่ใต้อิทธิพลของ ลำเนาว์
อินทรเดชกลับมาตามล่าคนที่ฆ่าพ่อ ได้รับความช่วยเหลือจาก เกรียง, ยโส,แขม ต่อมาเขาได้พบกับมือปืนที่ฆ่าพ่อของ อินทรเดช ชื่อ กัลป์ และเป็นคนรักของ ลำเนาว์ ต่อมาเกิดการหักเหลี่ยมขึ้นระหว่าง กัลป์กับอินทรเดช ทั้งการหาความจริงของสาเหตุในการตายของพ่อ และการช่วงชิงคนรักกัน
อี ดง-อุก
อี ดง-อุก (เกิด 6 พฤศจิกายน ค.ศ. 1981) เป็นนักแสดง นายแบบ พิธีกรชาวเกาหลีใต้ โดยมีชื่อเสียงจากการรับบทนำในละครชุดทางโทรทัศน์เรื่อง My Girl หรือในชื่อไทย รักหมดใจ ยัยกะล่อน
ศรายุทธ ชัยคำดี
ศรายุทธ ชัยคำดี (เกิด 24 กันยายน พ.ศ. 2524) เป็นอดีตนักฟุตบอลชาวไทยในตำแหน่งกองหน้า
ศรายุทธมีฉายาว่า "โจ้ 5 หลา" เคยคว้ารางวัลดาวซัลโวไทยพรีเมียร์ลีกได้ 2 สมัย และคว้าแชมป์โตโยต้า ลีกคัพ 2553 กับสโมสรฟุตบอลการท่าเรือไทย และเป็นนักฟุตบอลที่เคยเล่นให้กับสโมสรในระดับไทยพรีเมียร์ลีกมากที่สุดถึง 7 สโมสร นอกจากนี้ยังเป็นนักฟุตบอลคนแรกที่สามารถทำประตูในไทยพรีเมียร์ลีกได้ถึง 100 ประตู และเคยถือครองสถิติดาวซัลโวสูงสุดของไทยพรีเมียร์ลีกเมื่อรวมทุกฤดูกาล ก่อนสถิติดังกล่าวจะถูกทำลายลงโดยคลีตัน ซิลวา ในฤดูกาล 2559
ในระดับทีมชาติ ศรายุทธ เคยพาทีมชาติไทย ชุด U-23 คว้าเหรียญทองในกีฬาซีเกมส์ 2003 ที่ประเทศเวียดนาม พร้อมกับคว้ารางวัลดาวซัลโวประจำทัวร์นาเมนต์ไปครองโดยยิงไปถึง 9 ประตู โดยนับเป็นนักฟุตบอลชาวไทยที่ยิงประตูได้มากที่สุดในแข่งขันกีฬาซีเกมส์หนึ่งสมัย และติดทีมชาติไทยชุดใหญ่ 49 นัด ยิงได้ 31 ประตู
ศรายุทธได้ประกาศยุติการเป็นนักเตะเมื่อวันที่ 27 ธ.ค.2560 หลังจากเล่นให้กับขอนแก่น ยูไนเต็ด ในไทยลีก ดิวิชัน 1 เป็นสโมสรสุดท้าย
ประวัติ
ศรายุทธ ชัยคำดี เกิดเมื่อวันที่ 24 กันยายน พ.ศ. 2524 ที่จังหวัดขอนแก่น มีชื่อเล่นว่าโจ้ เริ่มเข้ารับการศึกษาในชั้นประถมที่โรงเรียนบ้านนาโพธิ์ และศึกษาต่อในชั้นมัธยมศึกษาตอนต้นที่โรงเรียนโนนสะอาดวิทยาคาร จากนั้นจึงมาเข้ารับการศึกษาในสายวิชาชีพที่วิทยาลัยเทคโนโลยีพลพณิชยการ
ศรายุทธ ชื่นชอบและหัดเล่นกีฬามาตั้งแต่เด็กๆ โดยเฉพาะตะกร้อและฟุตบอล
การเล่นฟุตบอล
ศรายุทธ ชัยคำดี ได้เดินทางมาทดสอบฝีเท้าเพื่อรับการคัดเลือกตัวเป็นนักฟุตบอลรุ่นเยาวชนที่สโมสรฟุตบอลทหารอากาศ เมื่อผ่านการคัดเลือกจึงได้ลงแข่งขันฟุตบอลเยาวชนควีนส์คัพในปี พ.ศ. 2542 ในฐานะนักเตะรุ่นเยาวชนของสโมสรทหารอากาศ
การท่าเรือแห่งประเทศไทย
หลังจากจบทัวร์นาเมนต์เยาวชนควีนส์คัพ ศรายุทธได้มาคัดเลือกตัวที่สโมสรการท่าเรือแห่งประเทศไทยและได้เซ็นสัญญาเป็นนักฟุตบอลอาชีพครั้งแรกกับสโมสร โดยสร้างผลงานการยิงประตูได้อย่างโดดเด่น ด้วยการคว้าตำแหน่งดาวซัลโวลีกสูงสุดของประเทศอย่างไทยลีก ฤดูกาล 2545/46 และก้าวขึ้นไปติดทีมชาติไทย ชุดอายุไม่เกิน 23 ปี ในการแข่งขันกีฬาซีเกมส์ ปี พ.ศ. 2546 ที่ประเทศเวียดนาม
ในการแข่งขันกีฬาซีเกมส์ ศรายุทธ ชัยคำดี พาทีมชาติไทยคว้าเหรียญทองมาครองได้สำเร็จ พร้อมกับคว้าตำแหน่งดาวซัลโวประจำทัวนาเมนต์ไปครอง ด้วยการยิงคนเดียวถึง 9 ประตู โดยเป็นนักฟุตบอลชาวไทยที่ยิงประตูได้เยอะที่สุดในการแข่งขันซีเกมส์ 1 สมัย
ในการแข่งขันไทยแลนด์พรีเมียร์ลีก 2547/48 ศรายุทธ คว้าตำแหน่งดาวซัลโวประจำไทยลีกได้อีก 1 สมัย และพาสโมสรจบฤดูกาลด้วยอันดับที่ 4
บินห์ดินห์
ในเดือนพฤษภาคม พ.ศ. 2548 หลังจากคว้ารางวัลดาวซัลโวสูงสุดประจำไทยลีกเป็นสมัยที่ 2 ของตัวเอง ศรายุทธ ชัยคำดีได้เซ็นสัญญาย้ายไปเล่นให้กับกับสโมสรฟุตบอลบินห์ดินห์ ในวี-ลีก ประเทศเวียดนาม ภายใต้การคุมทีมของผู้ฝึกสอนชาวไทยในขณะนั้นอย่างอาจหาญ ทรงงามทรัพย์ โดยช่วงเวลาดังกล่าวสโมสรกำลังอยู่ในช่วงดิ้นรนหนีการตกชั้นในเลกที่ 2 ของวีลีก ฤดูกาล 2005 และศรายุทธ มีส่วนสำคัญเมื่อช่วยยิงประตูให้ทีมหนีรอดจากการตกชั้นได้สำเร็จเมื่อจบฤดูกาล
ปีต่อมาในวีลีกฤดูกาล 2006 สโมสรเปลี่ยนหัวหน้าผู้ฝึกสอนเป็น เซือง ง๊อก ฮึง (เวียดนาม:Dương Ngọc Hùng) ซึ่งเป็นชาวเวียดนาม และศรายุทธ ก็ยังคงเป็นกำลังหลักของทีม และพาทีมจบฤดูกาล 2006 ด้วยอันดับที่ 4 โดยยิงประตูในวีลีก ฤดูกาลนั้นไป 9 ประตู
ในเดือนธันวาคม พ.ศ. 2549 ศรายุทธ ชัยคำดี ที่ทำผลงานดีในเวียดนามได้ถูกชาญวิทย์ ผลชีวินเรียกตัวติดทีมชาติ เพื่อลงแข่งขันฟุตบอลชิงถ้วยพระราชทานคิงส์คัพ ครั้งที่ 37 โดยได้เล่นในทีมชาติร่วมกับกองหน้ากัปตันทีมอย่างเกียรติศักดิ์ เสนาเมือง
การท่าเรือแห่งประเทศไทย
หลังหมดสัญญากับสโมสรฟุตบอลบินห์ดินห์ ในประทศเวียดนาม ศรายุทธย้ายกลับมาเล่นฟุตบอลในประเทศไทยอีกครั้ง โดยเป็นการกลับมาช่วยต้นสังกัดเก่าอย่างสโมสรฟุตบอลการท่าเรือฯ ที่กำลังดิ้นรนหนีการตกชั้นอย่างหนักในช่วงเลกที่ 2 ของไทยแลนด์พรีเมียร์ลีก 2550 โดยศรายุทธ ชัยคำดี ยิงประตูสำคัญในช่วงท้ายของฤดูกาล โดยยิงในลีกไปทั้งหมด 6 ประตู และพาการท่าเรือรอดตกชั้นได้สำเร็จอย่างฉิวเฉียด โดยมีคะแนนห่างจากโซนตกชั้นเพียง 1 คะแนน
โอสถสภา
เดือนมกราคม ปี พ.ศ. 2551 หลังหมดสัญญาระยะสั้นกับสโมสรฟุตบอลการท่าเรือฯ ศรายุทธ ชัยคำดี ได้ย้ายมาเล่นให้กับสโมสรฟุตบอลโอสถสภา แบบไม่มีค่าตัว ในไทยแลนด์พรีเมียร์ลีก 2551 ภายใต้การคุมทีมของอาจหาญ ทรงงามทรัพย์ ผู้ฝึกสอนที่เคยร่วมงานกันมาก่อนที่สโมสรฟุตบอลบิน ดินห์ ในเวียดนาม โดยเซ็นสัญญากับทีม 1 ปี
โดยศรายุทธ ลงสนามในไทยแลนด์พรีเมียร์ลีกให้กับสโมสรฟุตบอลโอสถสภา เป็นนัดแรกเมื่อวันที่ 17 กุมภาพันธ์ พ.ศ. 2551 ในการแข่งขันไทยแลนด์พรีเมียร์ลีกนัดแรกของฤดูกาล ที่สนามกีฬาการเคหะแห่งชาติคลองจั่น ซึ่งการลงสนามนัดแรกของเขาก็สามารถยิงประตูได้ทันที โดยเป็นการยิงให้ทีมไล่ตีเสมอทีมเยือนอย่างสมุทรสงคราม เอฟซี 1–1
จบฤดูกาลศรายุทธ ชัยคำดี ยิงในไทยแลนด์พรีเมียร์ลีกไป 12 ลูก และต่อสัญญากับทีมไปอีก 1 ปี
ฤดูกาล 2552 เขายิงในลีกได้ 9 ประตู
การท่าเรือไทย เอฟซี
เมื่อหมดสัญญากับสโมสรฟุตบอลโอสถสภาในปลายปีนั้นเอง เขาได้ย้ายกลับมาเล่นให้กับสโมสรฟุตบอลการท่าเรือไทยอีกครั้งหนึ่ง โดยลงเล่นภายใต้การคุมทีมของสะสม พบประเสริฐ ซึ่งไว้วางใจให้เขาเป็นกัปตันทีม โดยในฤดูกาลนี้สโมสรการท่าเรือไทยได้สิทธิลงแข่งขันในรายการระดับทวีปเอเชียคือการแข่งขันเอเอฟซีคัพ 2010
เหตุการณ์สำคัญของศรายุทธ ชัยคำดี ในการแข่งขันเอเอฟซี คัพ 2010 เกิดขึ้นในรอบ 16 ทีมสุดท้าย เมื่อวันที่ 12 พฤษภาคม พ.ศ. 2553 โดยสโมสรต้องพบกับ สโมสรฟุตบอลศรีวิจาย่า จากซุปเปอร์ลีก ประเทศอินโดนีเซีย ที่สนามจากาบาริ่ง สเตเดี้ยม ขณะนั้นสโมสรการท่าเรือไทย ถูกยิงประตูขึ้นนำไปก่อน 1–0 จาก โอนูร์ โอบิโอร่า กองหน้าทีมชาติไนจีเรียชุดเยาวชน ของเจ้าถิ่น แต่ศรายุทธ ชัยคำดี ก็สามารถระเบิดฟอร์มอันยอดเยี่ยม ด้วยการทำแฮตทริกยิงคืนคนเดียว 3 ประตู พาการท่าเรือไทยบุกแซงชนะเจ้าถิ่นไปขาดลอยถึง 1–4 และผ่านเข้าไปสู่รอบ 8 ทีมสุดท้ายไปพบกับสโมสรฟุตบอลอัลกอดิซียะฮ์ แชมป์พรีเมียร์ลีกคูเวต ซึ่งในรอบนี้แม้การท่าเรือไทยจะยันเสมอได้ในนัดแรกที่สนามศุภชลาศัย 0–0 แต่ในนัดที่ต้องออกไปเยือนที่ประเทศคูเวต ด้วยตัวผู้เล่นและความแข็งแกร่งที่เป็นรอง ทำให้ไม่สามารถต้านทานความแข็งแกร่งของแชมป์ลีกสูงสุดจากคูเวตได้ โดยในวันที่ 21 กันยายน 2553 ที่สนามกีฬามุฮัมมัด อัลฮะมัด เมืองฮะวัลลี จบลงด้วยชัยชนะของเจ้าบ้าน 3–0 โดยอัลกอดิซิยะฮ์ได้ประตูจากนักฟุตบอลดีกรีทีมชาติคูเวตอย่างฮาเหม็ด อัลเอ็นซี่, บัดร์ อัลมูตาวา, อับดุลลาซิส อัลเอ็นซี่ การท่าเรือไทย จึงตกรอบในที่สุด
ส่วนในไทยพรีเมียร์ลีกศรายุทธ พาทีมจบอันดับที่ 4 ของตารางคะแนนโดยทำประตูในไทยพรีเมียร์ลีกได้รวม 13 ประตู
ส่วนในการแข่งขันฟุตบอลถ้วยภายในประเทศ แม้ในการแข่งขันไทยคม เอฟเอคัพ 2553 สโมสรจะลงแข่งขันในฐานะแชมป์เก่า แต่กลับสร้างความผิดหวังให้กับแฟนบอลของสโมสร เมื่อในการแข่งขันรอบที่ 3 ที่ต้องพบกับพัทยา ยูไนเต็ด ศรายุทธยิงจุดโทษให้สโมสรขึ้นนำก่อน 1–0 แต่เมื่อจบการแข่งขันกลับแพ้คาบ้านไป 2–3 ตกรอบในที่สุด อย่างไรก็ตามสโมสรสร้างผลงานที่ดีในบอลถ้วยรายการที่เหลืออย่างโตโยต้า ลีกคัพ 2553
ในการแข่งขันชิงถ้วยโตโยต้า ลีกคัพ 2553 ศรายุทธ ชัยคำดีทำผลงานได้อย่างยอดเยี่ยมตลอดทั้งทัวร์นาเมนต์ โดยเฉพาะรอบรองชนะเลิศที่ต้องพบกับสโมสรฟุตบอลราชนาวี-ระยอง โดยการแข่งขันนัดแรกเมื่อวันที่ 14 พฤศจิกายน ที่สนามกีฬากลางจังหวัดระยอง แม้ศรายุทธ จะยิงได้ 1 ประตู แต่ทีมกลับแพ้ไปถึง 3–1 ต่อมาในการแข่งขันนัดที่สอง เมื่อวันที่ 17 พฤศจิกายน สโมสรฟุตบอลการท่าเรือไทย ได้กลับมาเล่นในบ้านของตัวเอง แต่ไม่มีกองเชียร์เข้ามาเชียร์เพราะสโมสรถูกลงโทษห้ามแฟนบอลเข้ามาในสนาม แต่ศรายุทธก็ยังสามารถยิงได้ 1 ประตู ทำให้สโมสรพลิกกลับมาชนะราชนาวี 3–1 ทำให้ประตูรวมกลับมาเท่ากันที่ 4–4
ในช่วงต่อเวลาพิเศษนาทีที่ 107 ศรายุทธ หลุดเข้าไปยิงลูกเรียดผ่านมือ สิบเอก โกสินทร์ เหมบุตร นายทวารทีมเยือนเข้าไปอย่างเด็ดขาด ทำให้การท่าเรือไทย พลิกกลับมาชนะได้ด้วยประตูรวม 5–4 ผ่านเข้าไปชิงชนะเลิศได้สำเร็จเป็นครั้งแรก ในการแข่งขันรอบชิงชนะเลิศ วันที่ 21 พฤศจิกายน 2553 ที่สนามศุภชลาศัย สโมสรการท่าเรือไทย ต้องพบกับทีม บุรีรัมย์–พีอีเอ ที่ได้รองแชมป์ไทยพรีเมียร์ลีกไปแล้วก่อนหน้านี้ โดยศรายุทธ ต้องพลาดโอกาสในการลงเล่นนัดชิงชนะเลิศอย่างน่าเสียดายเนื่องจากติดโทษแบน แต่สโมสรก็สามารถพลิกเอาชนะบุรีรัมย์–พีอีเอ ไปได้ 2–1 คว้าแชมป์ไปครองได้สำเร็จเป็นครั้งแรก
ถึงแม้จะไม่ได้ลงเล่นนัดชิงชนะเลิศแต่ศรายุทธ ชัยคำดี ก็ได้รับเลือกจากคณะกรรมการจัดการแข่งขันให้เป็นผู้เล่นยอดเยี่ยมประจำทัวร์นาเมนต์ โดยได้รับรางวัลเป็นรถยนต์โตโยต้า คัมรี่ 1 คัน รวมถึงได้รับเลือกจากสโมสรให้เป็นผู้เล่นยอดเยี่ยมประจำฤดูกาลของสโมสรการท่าเรือไทยอีกด้วย
หลังจบฤดูกาลที่ยอดเยี่ยม เขาได้ออกมาเปิดเผยว่าต้องการย้ายสโมสร โดยเขาตกเป็นเป้าความสนใจของขอนแก่น เอฟซี ,สมุทรสงคราม เอฟซี รวมถึงเมืองทอง ยูไนเต็ด
บางกอกกล๊าส
หลังจากประสบความสำเร็จและหมดสัญญากับทีมการท่าเรือ ในเดือนมกราคม ปี พ.ศ. 2554 ศรายุทธก็ได้เซ็นสัญญากับสโมสรฟุตบอลบางกอกกล๊าสเป็นเวลา 2 ปี โดยลงสนามในไทยพรีเมียร์ลีกนัดแรกให้บางกอกกล๊าส วันที่ 12 กุมภาพันธ์ 2554 ในเกมส์ที่ออกไปเยือนสโมสรพัทยา ยูไนเต็ด ที่สนามสถาบันการพลศึกษา วิทยาเขตชลบุรี ผลจบลงที่พัทยา ยูไนเต็ดเอาชนะไปได้ 2-1
ในเดือนต่อมา วันที่ 13 มีนาคม 2554 ศรายุทธ ชัยคำดี ก็ยิงประตูแรกในไทยพรีเมียร์ลีกให้บางกอกกล๊าสได้สำเร็จจากการยิงลูกจุดโทษ ในเกมส์ที่เปิดบ้านเสมอกับสโมสรอาร์มี่ ยูไนเต็ด 1-1 ที่สนามลีโอ สเตเดี้ยม และนัดต่อมาแม้ว่าเขาจะยิงวอลเล่ย์หน้ากรอบเขตโทษเข้าไปให้บางกอกกล๊าส ตีเสมอ สโมสรการท่าเรือ 1-1 และแบ่งแต้มออกมาจากสนามแพท สเตเดี้ยมได้ แต่ผลงานของทีมยังไม่ดีนักเมื่อแข่ง 4 นัดยังไม่ชนะทีมใดเลย ทางสโมสรจึงได้แต่งตั้งให้อาจหาญ ทรงงามทรัพย์เข้ามาคุมทีมแทน การเข้ามาคุมทีมนัดแรกของอาจหาญ ทรงงามทรัพย์ ทำให้บางกอกกล๊าส ชนะเป็นนัดแรก ในเกมส์ที่เปิดสนามลีโอ สเตเดี้ยม เอาชนะ โอสถสภา เอ็ม-150 ไป 2-0 เมื่อวันที่ 26 มีนาคม พ.ศ. 2554 โดยศรายุทธ ชัยคำดี ยิงประตูนำห่าง 2-0 ในนาทีสุดท้าย ซึ่งเป็นการยิงประตูได้ 3 นัดติดต่อกัน และพาทีมชนะเป็นนัดแรกของฤดูกาล
ในเดือนเมษายน เขายิงเพิ่มได้อีก 2 ประตู เป็นการยิงประตูชัยในเกมส์ที่บุกไปเฉือนชนะ สโมสรทีทีเอ็ม เอฟซี พิจิตร ได้ที่พิจิตร สเตเดี้ยม 1-0 เมื่อวันที่ 10 เมษายน และ เกมที่เปิดบ้านพบสโมสรฟุตบอลราชนาวี วันที่ 17 เมษายน โดยเขายิงลูกแรกให้ทีมขึ้นนำ 1-0 ก่อนผลจบลงที่ทีมของเขาถล่มราชนาวีไป 4-0
ศรายุทธ ยังคงทำผลงานได้ดีต่อเนื่อง ในเดือนพฤษภาคมเป็นเดือนที่เขาทำผลงานได้อย่างยอดเยี่ยม โดยวันที่ 15 พฤษภาคม เขายิงคนเดียว 2 ประตู ให้สโมสรเบียดเอาชนะเชียงราย ยูไนเต็ดไปได้ 3-2 ที่สนามลีโอ สเตเดี้ยม ก่อนจะซัดแฮตทริก โดยยิงไป 3 ประตูในเกมส์ที่ชนะสโมสรเพื่อนตำรวจไป 5-3 ที่สนามลีโอสเตเดี้ยม เมื่อวันที่ 29 พฤษภาคม 2554
ในเดือนมิถุนายน ศรายุทธ ชัยคำดี ยิง1 ประตูในเกมส์บุกไปชนะขอนแก่น เอฟซี 2-0 ที่สนามมหาวิทยาลัยราชภัฏมหาสารคาม ก่อนจะปิดฉากเลกแรกด้วยการยิงให้ทีมขึ้นนำชลบุรี เอฟซี 1-0 ก่อนจะจบลงด้วยชัยชนะ 2-0 ที่ลีโอสเตเดี้ยม ทำให้เขาขึ้นนำเป็นดาวซัลโวสูงสุดในครึ่งฤดูกาลแรกที่ 12 ประตู
การแข่งขันในไทยพรีเมียร์ลีกเลกที่สอง ทีมของเขาเริ่มต้นได้ไม่ดีนัก หลังจากตกรอบฟุตบอลโตโยต้า ลีกคัพ 2554 รอบ 32 ทีมสุดท้าย ด้วยการแพ้ในบ้านต่อสโมสรเพื่อนตำรวจ 1-3 นัดต่อมาในไทยพรีเมียร์ลีกวันที่ 6 สิงหาคม ทีมก็เสมอกับ อาร์มี่ ยูไนเต็ด 1-1 ที่สนามกีฬากองทัพบก โดยเขาเป็นคนยิงจุดโทษตีเสมอให้กับทีม และจากนั้นทีมของเขาก็ออกไปแพ้เมืองทอง ยูไนเต็ดถึง 6-2 ที่ยามาฮ่า สเตเดี้ยม ทำให้อาจหาญ ทรงงามทรัพย์ กุนซือที่คุ้นเคยกับเขาต้องลาออกจากทีมไป โดยสโมสรได้แต่งตั้งให้สุรชัย จตุรภัทรพงษ์ อดีตนักเตะทีมชาติไทยเข้ามาคุมทีมแทน และศรายุทธ ชัยคำดีก็ไม่ได้รับการการันตีตำแหน่งตัวจริงเหมือนเช่นเคย
อย่างไรก็ตามการเปลี่ยนแปลงในช่วงแรก ศรายุทธยังรักษาตำแหน่งตัวจริงในทีมเอาไว้ได้ โดยในวันที่ 14 สิงหาคม 2554 ในไทยพรีเมียร์ลีก ศรายุทธ ชัยคำดี ยิงฟรีคิกใส่สโมสรการท่าเรือไทย เอฟซี ทีมเก่าของเขา เป็นประตูชัยให้บางกอกกล๊าส เฉือนชนะ การท่าเรือไทย ไป 2-1 ที่ลีโอสเตเดี้ยม และมายิงอีก 1 ประตูในเกมส์เปิดบ้านถล่ม ทีทีเอ็ม-พิจิตร ไป 4-0 ในวันที่ 25 กันยายน ซึ่งเป็นประตูที่ 15 ในไทยพรีเมียร์ลีกฤดูกาลนี้ของเขา
ต่อมาในการแข่งขันชิงถ้วยรางวัล ไทยคม เอฟเอคัพ 2554 ในรอบ 3 ที่ทีมโคจรมาพบกับทีมการท่าเรือ ในวันที่ 19 ตุลาคม 2554 เขายิงปิดท้ายให้ทีมเข้ารอบต่อไปด้วยสกอร์ 2-0 แต่กลับถูกดร๊อปเป็นตัวสำรองในรอบต่อมาที่พบกับเมืองทอง ยูไนเต็ด ซึ่งทีมของเขาตกรอบด้วยการดวลจุดโทษ
โดยในช่วงท้ายๆฤดูกาลเขาต้องตกเป็นตัวสำรองของชาตรี ฉิมทะเล และ ซามูเอล อจายี่ กองหน้าความเร็วสูงชาวไนจีเรีย ทำให้เจ้าตัวแสดงความต้องการจะย้ายทีมเมื่อจบฤดูกาล
และเมื่อจบฤดูกาลศรายุทธยิงในไทยพรีเมียร์ลีก ฤดูกาล 2554 ได้ถึง 15 ลูก ซึ่งฤดูกาลนี้เป็นปีที่ตัวเขาเองยิงในลีกได้เยอะที่สุดในการค้าแข้ง และได้เป็นดาวซัลโวอันดับที่ 4
อาร์มี่ ยูไนเต็ด
จากการที่ไม่ค่อยได้ลงเป็นตัวจริงอย่างสม่ำเสมอในช่วงหลังๆ แม้จะยิงในลีกไปถึง 15 ลูกในฤดูกาล 2554 ทำให้ในเดือน มกราคม พ.ศ. 2555 ศรายุทธ ชัยคำดี ตัดสินใจย้ายมาร่วมทีม "สุภาพบุรุษวงจักร" อาร์มี่ ยูไนเต็ด ด้วยค่าตัว 2 ล้านบาท  โดยจะลงเล่นภายใต้การคุมทีมของพนิพล เกิดแย้ม และลงสนามให้ทีมเป็นครั้งแรกเมื่อวันที่ 18 มีนาคม 2555 ในนัดเปิดสนามไทยพรีเมียร์ลีกฤดูกาล 2555 ที่อาร์มี่ ยูไนเต็ด เสมอกับ ชัยนาท ไป 1-1 ที่สนามกีฬากองทัพบก และสัปดาห์ต่อมาวันที่ 24 มีนาคม 2555 เขาก็ยิงประตูแรกในลีกให้ต้นสังกัดได้ในเกมส์บุกไปเยือนสโมสรทีโอที เอสซี ที่สนามทีโอที สเตเดี้ยม โดยในเกมส์นั้นศรายุทธเป็นคนส่งให้ธาตรี สีหา ยิงให้ทีมขึ้นนำก่อน 1-0 ก่อนที่ในครึ่งหลังตัวเขาเองจะยิงปิดท้ายให้อาร์มี่ ยูไนเต็ดบุกมาชนะทีโอทีถึงถิ่น 2-0
ศรายุทธ ชัยคำดี ยิงประตูที่ 2 ในฤดูกาลนี้ ในเกมส์ลีกนัดที่ 5 ที่อาร์มี่ ยูไนเต็ด เปิดบ้านพบกับสโมสรฟุตบอลโอสถสภา เอ็ม–150 สระบุรี เมื่อวันที่ 8 เมษายน 2555 ที่สนามกีฬากองทัพบก โดยศรายุทธโหม่งให้ทีมขึ้นนำก่อน 1-0 ก่อนที่ทีมเยือนจะยิงคืน 3 ประตูรวด จบเกมส์อาร์มี่ แพ้ไป 1-3 แต่หลังจากนั้นตลอดครึ่งฤดูกาลแรกเขากลับไม่สามารถยิงประตูเพิ่มและไม่สามารถเรียกฟอร์มสุดยอดออกมาได้ ทำให้ตกเป็นตัวสำรองในเวลาต่อมา
หลังจากมีการเปลี่ยนแปลงของบอร์ดบริหารสโมสร และได้เปลี่ยนกุนซือใหญ่ของทีมเป็น พลตรีอำนาจ เฉลิมชวลิต อดีตนักเตะและกัปตันทีมชาติไทย เมื่อทีมตกรอบ 64 ทีมสุดท้ายในการแข่งขันโตโยต้า ลีกคัพ 2555 อย่างน่าผิดหวัง ทำให้เกิดกระแสข่าวว่าสโมสรพร้อมปล่อยเขาออกจากทีม และทีมที่ยื่นข้อเสนอเข้ามาอย่างเมืองทอง ยูไนเต็ด ก็ต้องถอนข้อเสนอออก เพราะทางอาร์มี่ ยูไนเต็ดเรียกค่าตัวสูงถึง 3 ล้านบาท แต่ก็ยังมีอีกหลายสโมสรต้องการตัวเขาไปร่วมทีม เช่นบีอีซี เทโรศาสน ในไทยพรีเมียร์ลีก หรือทีมระดับดิวิชั่น 1อย่างสโมสร ปตท. ระยอง และ บางกอก เอฟซี
บางกอก เอฟซี
เดือนกรกฎาคม พ.ศ. 2555 หลังจากตกเป็นข่าวมานาน ว่าทีมบางกอก เอฟซี ทีมในไทยลีก ดิวิชั่น 1 พยายามจะนำตัวศรายุทธ ชัยคำดี มาร่วมทีมเพื่อลงเล่นในเลกที่ 2 ของฤดูกาล 2555 ในที่สุดศรายุทธ ก็ตกลงที่จะย้ายลงมาเล่นในดิวิชั่น 1 เป็นครั้งแรกให้กับบางกอก เอฟซี โดยศรายุทธ จะได้ร่วมงานกับกุนซือที่สนิทสนมกันในทีมชาติไทย คือเกียรติศักดิ์ เสนาเมือง
การลงสนามในดิวิชั่น 1 ครั้งแรกของเขา เกิดขึ้นเมื่อวันที่ 25 กรกฎาคม 2555 ในเกมส์ดิวิชั่น 1 นัดแรกของเลกที่ 2 ซึ่งเป็นการแข่งขันระหว่างสโมสรฟุตบอลสุพรรณบุรี เอฟซี และ บางกอก เอฟซี ที่สนามกีฬากลางจังหวัดสุพรรณบุรี ผลจบลงที่สุพรรณบุรี ไล่ถล่ม บางกอก เอฟซี ไป 3-0
ผลงานในสนามของศรายุทธ ชัยคำดี ในดิวิชั่น 1 ไม่ร้อนแรงเหมือนอย่างที่หลายคนคาดไว้ และยิงประตูได้ไม่มากนัก เขาต้องใช้เวลาลงเล่นถึง 11 นัดกว่าจะยิงประตูแรกในดิวิชั่น 1 ได้สำเร็จ โดยการยิงประตูแรกในดิวิชั่น 1 ให้สโมสรบางกอก เอฟซีต้นสังกัดของเขาเกิดขึ้นเมื่อวันที่ 30 กันยายน พ.ศ. 2555 ในเกมส์ที่ออกไปแพ้ทีมเจ.ดับบลิว รังสิต เอฟซี 3-2 ที่สนามโรงเรียนนายร้อยพระจุลจอมเกล้าฯ
ต่อมาศรายุทธ ยิงได้อีก 1 ประตู ในเกมส์ที่ออกไปเสมอกับ สงขลา เอฟซี 3-3 เมื่อวันที่ 10 ตุลาคม พ.ศ. 2555 ที่สนามกีฬาติณสูลานนท์ และนัดสุดท้ายของฤดูกาลเมื่อวันที่ 27 ตุลาคม พ.ศ. 2555 เป็นการพบกันระหว่างบางกอก เอฟซี และ กระบี่ เอฟซี ที่สนามศูนย์กีฬาเฉลิมพระเกียรติ บางมด ซึ่งศรายุทธ โหม่งประตูชัยให้ทีมเปิดบ้านชนะไป 2-1
ถึงแม้เขาจะยิงในลีกได้แค่ 3 ประตูแต่ก็มีส่วนช่วยให้ทีมรอดพ้นจากการตกชั้น โดยสโมสรบางกอก เอฟซีได้อันดับ10 เมื่อจบฤดูกาล และสามารถหนีรอดพ้นจากการตกชั้นได้สำเร็จ
ในเดือนพฤศจิกายน 2555 ศรายุทธ ชัยคำดี แสดงความต้องการอยากย้ายทีมเพื่อหาโอกาสกลับไปเล่นในระดับไทยพรีเมียร์ลีกอีกครั้ง โดยทางสโมสรพร้อมปล่อยตัวออกจากทีม
บีอีซี เทโรศาสน
เดือน มกราคม ปี 2556 ศรายุทธ ชัยคำดี ได้รับโอกาสในการลงเล่นระดับไทยพรีเมียร์ลีกอีกครั้งหนึ่ง โดยย้ายมาอยู่กับ บีอีซี เทโรศาสน เพื่อลงแข่งขันในไทยพรีเมียร์ลีก ฤดูกาล 2556
ภายใต้การคุมทีมของสเตฟาเน่ เดโมล โค้ชชาวเบลเยี่ยม ศรายุทธไม่ได้รับโอกาสลงสนามมากนัก โดยต้องตกเป็นตัวสำรอง และได้ลงสนามนัดแรกให้บีอีซี เทโรศาสน ในวันที่ 24 มีนาคม ในฟุตบอลชิงถ้วยโตโยต้า ลีกคัพ 2556 รอบ 64 ทีมสุดท้าย ที่สนามเฉลิมพระเกียรติ 80 พรรษา คลองหก โดยเป็นการพบกับสโมสรยาสูบ-ลพบุรี ซึ่งศรายุทธยิงให้ทีมขึ้นนำก่อน 1-0 ก่อนจะจบลงด้วยการบุกมาชนะเจ้าถิ่นไปด้วยสกอร์ 4-1
ส่วนในเกมส์ไทยพรีเมียร์ลีก ศรายุทธ ชัยคำดี ลงสนามในไทยพรีเมียร์ลีกฤดูกาลนี้เป็นครั้งแรก เมื่อวันที่ 30 มีนาคม พ.ศ. 2556 ในเกมส์ออกไปเยือน แบงค็อก ยูไนเต็ด ที่สนามไทย-ญี่ปุ่น ดินแดง โดยถูกเปลี่ยนลงมาแทนวิชะดา เดชมิตรในช่วง 20 นาทีสุดท้าย (จบเกมส์แบงค็อก ยูไนเต็ดแพ้ 2-3) หลังจากนั้นเป็นต้นมาศรายุทธ ก็ไม่ได้ไม่ได้อยู่ในแผนการทำทีมและได้ลงสนามให้ทีมอีกแค่นัดเดียวในลีกคัพรอบ 32 ทีมสุดท้ายที่พบกับขอนแก่น เอฟซี จากนั้นก็ไม่ได้ลงสนามอีกเลย จึงตัดสินใจย้ายทีมในที่สุด
สมุทรสงคราม เอฟซี
ในเดือนมิถุนายน ช่วงเลกที่ 2 ของไทยพรีเมียร์ลีก 2556 ศรายุทธ ชัยคำดีได้ถูกสมุทรสงคราม เอฟซี ที่กำลังดิ้นรนหนีการตกชั้นและมีสมชาย ชวยบุญชุมเป็นกุนซือใหญ่ขณะนั้น ทำสัญญายืมตัวมาร่วมทีม
โดยศรายุทธ ชัยคำดีลงสนามในไทยพรีเมียร์ลีกให้สมุทรสงครามนัดแรกในวันที่ 6 กรกฎาคม 2556 ในเกมส์ที่แพ้พัทยา ยูไนเต็ด 1-0 ที่สนามเทศบาลเมืองหนองปรือ หลังจากนั้นยังคงไม่สามารถเค้นฟอร์มเก่งออกมาได้ และต้องตกเป็นตัวสำรองบ่อยครั้งโดยที่ไม่สามารถยิงประตูในลีกช่วงที่เหลือได้เลย จนถูกสมชาย ชวยบุญชุ่ม กุนซือของทีมตำหนิฟอร์มการเล่นในช่วงนี้ออกสื่อ ฤดูกาลนี้จึงเป็นปีที่น่าผิดหวังสำหรับตัวเขาอย่างแท้จริง เพราะถึงแม้สมุทรสงครามจะรอดพ้นจากการตกชั้น แต่เขาก็ได้ลงสนามให้ทีมแค่ 5 นัด และเป็นปีที่ทั้งฤดูกาลเขาไม่สามารถยิงประตูในไทยพรีเมียร์ลีกได้แม้แต่ลูกเดียว ทั้งกับบีอีซี เทโรศาสน ในครึ่งฤดูกาลแรก และ สมุทรสงครามในครึ่งฤดูกาลหลัง โดยเขายิงได้เพียงแค่ 1 ลูกในเกมส์โตโยต้า ลีกคัพ ให้กับบีอีซี เทโรศาสน ก่อนจะถูกบีอีซี เทโรศาสนปล่อยตัวออกจากทีมในที่สุด
ศรีสะเกษ เอฟซี
เดือนธันวาคม 2556 ศรายุทธ ชัยคำดี ได้เดินทางไปทดสอบฝีเท้าที่สนามกีฬาศรีนครลำดวน (สนามกีฬาสถาบันการพลศึกษา วิทยาเขตศรีสะเกษ) เพื่อจะย้ายเข้ามาร่วมทีมศรีสะเกษ เอฟซี หลังจากการทดสอบฝีเท้าเป็นที่น่าพอใจ จึงได้เซ็นสัญญากับทีมเป็นระยะเวลา 1 ปี และได้เล่นในไทยพรีเมียร์ลีก 2557 ภายใต้การคุมทีมของพนิพล เกิดแย้ม โดยศรายุทธลงสนามในไทยพรีเมียร์ลีก ให้ศรีสะเกษ เอฟซี นัดแรกในวันที่ 23 กุมภาพันธ์ 2557 ในเกมส์ลีกที่เปิดสนามกีฬาศรีนครลำดวน แพ้ โอสถสภา ไป 0-1 และมายิงประตูแรกในไทยพรีเมียร์ลีกให้ศรีสะเกษ เอฟซีได้ในเกมส์ที่พบกับชัยนาท ฮอร์นบิล ในวันที่ 15 มีนาคม 2557 ที่สนามเขาพลอง สเตเดี้ยม โดยศรายุทธโหม่งให้ศรีสะเกษ ออกนำก่อน 1-0 ก่อนจะจบลงด้วยผลเสมอ 1-1 ซึ่งเป็นการกลับมายิงประตูในระดับไทยพรีเมียร์ลีกได้เป็นครั้งแรกในรอบเกือบ 2 ปีที่ผ่านมา เป็นการยุติสถิติยิงไม่ได้อย่างยาวนานลง
แต่อย่างไรก็ตามประตูที่ 2 และ 3 ในฤดูกาลนี้ของศรายุทธ ต้องรอถึงเกือบ 2 เดือนหลังจากนั้น โดยประตูที่ 2 ของเขาเกิดขึ้นในวันที่ 11 พฤษภาคม 2557 เป็นเกมส์ไทยพรีเมียร์ลีกนัดที่ 12 ที่สนามกีฬาศรีนครลำดวน ระหว่างศรีสะเกษ เอฟซี พบ สมุทรสงคราม นัดนี้เป็นการลงสนามในลีกนัดที่ 8 ของตัวเขาในฤดูกาลนี้ โดยก่อนหน้านี้เขาไม่ได้ลงสนามมา 3 เกมติดต่อกัน ในเกมส์นี้เขายิงคนเดียว 2 ประตู ให้ศรีสะเกษ ชนะไป 2-1
ศรายุทธ มายิงประตูที่ 5 ในไทยพรีเมียร์ลีก ฤดูกาลนี้ได้ในอีก 2 สัปดาห์ต่อมา ในเกมส์เปิดบ้านพบสโมสรแบงค็อก ยูไนเต็ด ที่สนามกีฬาศรีนครลำดวน เมื่อวันที่ 29 มิถุนายน โดยเขายิงให้ทีมไล่ตีเสมอ 1-1 ก่อนที่ทีมของเขาจะแพ้ไป 1-3 จากนั้นวันที่ 23 กรกฎาคม ศรายุทธ ชัยคำดี ยิงได้อีก 1 ประตูและช่วยให้ทีมเปิดบ้านเฉือนชนะสงขลา ยูไนเต็ดไป 3-2
วันที่ 3 สิงหาคม พ.ศ. 2557 ในเกมส์ไทยพรีเมียร์ลีก ที่สนามกีฬาศรีนครลำดวน ศรายุทธ ชัยคำดี ลงสนามพบกับบีอีซี เทโรศาสน สโมสรที่ปล่อยเขาออกจากทีมเมื่อฤดูกาลที่แล้ว และสามารถยิงแฮตทริกใส่บีอีซี เทโรศาสน และพาศรีสะเกษชนะไปด้วยผล 3-2 จบฤดูกาลศรายุทธ ยิงในไทยพรีเมียร์ลีกได้ 9 ประตู และพาต้นสังกัดจบอันดับ 12 ในตาราง
ต่อมาในปลายเดือนพฤศจิกายน พ.ศ. 2557 ศรายุทธ ชัยคำดี เจรจาเพื่อต่อสัญญาฉบับใหม่กับต้นสังกัดไม่ลงตัว และได้รับการติดต่อจากสะสม พบประเสริฐ ซึ่งเข้ามารับตำแหน่งผู้อำนวยการกีฬาของสโมสรฟุตบอลแอร์ฟอร์ซ เซ็นทรัลในการย้ายทีม
แอร์ฟอร์ซ เซ็นทรัล
เดือนธันวาคม พ.ศ. 2557 ศรายุทธ ชัยคำดี เปิดตัวในฐานะกองหน้าคนใหม่ของสโมสรแอร์ฟอร์ซ เซ็นทรัล ที่ลงแข่งขันในดิวิชั่น 1 ฤดูกาล 2558 โดยศรายุทธ เคยค้าแข้งกับสโมสรแห่งนี้มาแล้วในฐานะนักเตะรุ่นเยาวชน ในสมัยที่ยังใช้ชื่อว่า สโมสรฟุตบอลทหารอากาศ การย้ายทีมครั้งนี้จึงถือเป็นการกลับมาสู่ทีมแรกในชีวิตนักฟุตบอลของเขาเป็นครั้งแรกในรอบ 15 ปี
วันที่ 21 กุมภาพันธ์ พ.ศ. 2558 ศรายุทธ ลงสนามให้สโมสรเป็นครั้งแรกในการแข่งขันดิวิชั่น 1 นัดที่เสมอกับสโมสรสุโขทัย เอฟซี 1-1 ที่สนามกีฬาธูปะเตมีย์ และยิงประตูแรกได้ในนัดที่เปิดบ้านเอาชนะสโมสรภูเก็ต เอฟซี 2-0 เมื่อวันที่ 8 เมษายน 2558
ทีมชาติไทย
ศรายุทธ ชัยคำดี ติดทีมชาติไทย ชุด อายุไม่เกิน 23 ปี ลงแข่งขันในกีฬาซีเกมส์ 2003 ที่ประเทศเวียดนาม ภายใต้การคุมทีมของการ์ลอส โรแบร์โต้ คาวัลโญ่ โค้ชชาวบราซิล และสร้างสถิติยิงประตูได้ถึง 9 ประตู จากการลงเล่น 4 นัด โดยในรอบแบ่งกลุ่ม วันที่ 4 ธันวาคม พ.ศ. 2546 ศรายุทธยิงคนเดียว 4 ประตูในเกมส์ที่ชนะทีมชาติลาวไปถึง 6-0 ที่เมืองฮานอย และวันที่ 7 ธันวาคม พ.ศ. 2546 ศรายุทธยิงอีก 2 ประตูในเกมส์ที่ชนะอินโดนีเซีย 6-0
ในรอบรองชนะเลิศที่ไทยพบกับทีมชาติพม่าศรายุทธยังรักษาฟอร์มเยี่ยมยิง 2 ประตูให้ทีมชาติไทยชนะ 2-0 และพาไทยเข้าไปชิงชนะเลิศกับเจ้าภาพเวียดนาม ในรอบชิงชนะเลิศวันที่ 12 ธันวาคม พ.ศ. 2546 ที่สนามกีฬาหมีดิ่ญ เมืองฮานอย ศรายุทธยิงให้ไทยขึ้นนำ 1-0 ก่อนจะจบลงด้วยชัยชนะ 2-1 พาทีมฟุตบอลชายคว้าเหรียญทองได้สำเร็จพร้อมคว้าตำแหน่งดาวซัลโว ประจำการแข่งขัน
ชีวิตส่วนตัว
ศรายุทธ ชัยคำดี สมรสกับสิรินรา หาสุณหะ อดีตนักกีฬายิงเป้าบินทีมชาติไทยชุดซีเกมส์ปี 2549 ทั้งคู่มีบุตรด้วยกัน 2 คน คือ น.ส.สิริกัญญา ชัยคำดีหรือน้องจ๊ะจ๋า และบุตรชายหนึ่งคนคือ ด.ช.นรายุทธ ชัยคำดี หรือน้องปุ๊บปั๊บ
โรงเรียนหาดใหญ่วิทยาลัย 2
โรงเรียนหาดใหญ่วิทยาลัย ๒ (ย่อ: ญ.ว.๒) คือโรงเรียนสาขาของโรงเรียนหาดใหญ่วิทยาลัย แห่งที่ 2 อดีตเป็นสาขาโรงเรียนหาดใหญ่วิทยาลัยประจำจังหวัดสงขลา และเป็นโรงเรียนสหศึกษาระดับมัธยมศึกษา ของจังหวัดสงขลา สังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ ก่อตั้งเมื่อ พ.ศ. 2539 เดิมมีชื่อว่า "ศูนย์เกษตรกรรมโรงเรียนหาดใหญ่วิทยาลัย (ก.ษ.ญ.ว.)" และ "สาขาโรงเรียนหาดใหญ่วิทยาลัย" มีนายธรรมนูญ วิสัยจร เป็นครูใหญ่คนแรก
ปัจจุบันโรงเรียนจัดการศึกษาเรียนการสอนอย่างเต็มรูปแบบในระดับมัธยมศึกษารูปแบบสหศึกษา เป็นโรงเรียนมัธยมศึกษาขนาดใหญ่พิเศษมีจำนวนนักเรียนปัจจุบัน (พ.ศ. 2564) ประมาณ 3,008 คน และข้าราชการครูและบุคลากรทางการศึกษาประมาณ 169 คน มีเนื้อที่ 71 ไร่ 3 งาน มีอาณาเขตติดกับ สนามกีฬาเมืองหลักภาคใต้ และสวนสาธารณะเทศบาลเมืองบ้านพรุ ปัจจุบัน ว่าที่ร้อยตรีโกศล สุวรรณมณี ดำรงตำแหน่งผู้อำนวยการ วิทยฐานะชำนาญการพิเศษ
โดยในวันที่ 25 พฤษภาคม 2554 ทูลกระหม่อมหญิงอุบลรัตนราชกัญญา สิริวัฒนาพรรณวดี ได้เสด็จทรงเปิดศูนย์เพื่อนใจวัยรุ่น TO BE NUMBER ONE FRIEND CORNER และทอดพระเนตรกิจกรรมของสมาชิกชมรมทูบีนัมเบอร์วัน โรงเรียนหาดใหญ่วิทยาลัย ๒ นับเป็นที่ปลื้มปิติแก่บุคลากรโรงเรียนหาดใหญ่วิทยาลัย ๒ เป็นอย่างยิ่ง
จากหาดใหญ่วิทยาลัย
โรงเรียนหาดใหญ่วิทยาลัย ๒ ได้รับการประกาศจัดตั้ง จากกรมสามัญศึกษา กระทรวงศึกษาธิการเมื่อ วันที่ 30 มีนาคม พ.ศ. 2539 มีชื่อเดิมว่าสาขาโรงเรียนหาดใหญ่วิทยาลัย เพื่อให้เป็นสาขาโรงเรียนหาดใหญ่วิทยาลัย ทั้งนี้ นายธรรมนูญ วิสัยจร อดีตผู้อำนวยการ โรงเรียนหาดใหญ่วิทยาลัย ได้จัดตั้งเป็นศูนย์วิชาเกษตรกรรม และเป็น 1 ใน 2 ของสาขาโรงเรียนหาดใหญ่วิทยาลัยคือ โรงเรียนหาดใหญ่วิทยาลัยสมบูรณ์กุลกันยาและโรงเรียนหาดใหญ่วิทยาลัย ๒ ซึ่งต่อมา นายวิรัช บุญนำ รับนโยบายจากกรมสามัญศึกษา ประกาศจัดตั้งเป็นสาขา โรงเรียนหาดใหญ่วิทยาลัย โดยระยะแรกชื่อว่า "โรงเรียนสาขาหาดใหญ่วิทยาลัย" มีเนื้อที่ 71 ไร่ 3 งาน อยู่ในเขตหมู่ 3 และหมู่ 5 ตำบลบ้านพรุ อำเภอหาดใหญ่ จังหวัดสงขลา กรมสามัญศึกษา กระทรวงศึกษาธิการ เพื่อสร้างโรงเรียนหาดใหญ่วิทยาลัย แห่งที่ ๒
กรมสามัญศึกษาได้ประกาศ เปลียนชื่อสาขาโรงเรียนหาดใหญ่วิทยาลัย เป็น โรงเรียนหาดใหญ่วิทยาลัย ๒ และได้ร่วมใช้ตราตรีจักรเป็นสัญลักษณ์ประจำโรงเรียน เช่นเดียวกับ โรงเรียนหาดใหญ่วิทยาลัย และมีปรัชญาของโรงเรียนคือ "ความรู้เลิศ กีฬานำ คุณธรรมเยี่ยม"
สู่หาดใหญ่วิทยาลัย ๒
หาดใหญ่วิทยาลัย ๒ หรือ ญ.ว.๒ ก่อตั้งเมื่อ ปี พ.ศ. 2539 ซึ่ง แยกสาขามาจาก หาดใหญ่วิทยาลัย หรือ ญ.ว. ตั้งอยู่ที่ ตำบลบ้านพรุ อำเภอหาดใหญ่ เนื่อที่ 74 ไร่ ติดกับการกีฬาแห่งประเทศไทยภาคใต้ อดีตเป็นศูนย์วิชาเกษตรกรรม ญ.ว. จนปัจจุบัน สถาปณาเอกเทศเป็นหาดใหญ่วิทยาลัย ๒ มีนักเรียนประมาณ 3,100 คน จัดเป็นโรงเรียนที่มีการพัฒนาอย่างรวดเร็วเทียบกับจำนวนและสิ่งอื่น ๆ กับโรงเรียนในจังหวัด จนได้รับสมญาคือ ญ.ว. แห่งใหม่ สภาพของโรงเรียนเมื่อแรกก่อตั้ง เป็นพื้นที่พรุค้างคาวซึ่งเป็นพื้นที่ชุ่มน้ำแปลงใหญ่มีเนื้อที่ 471 ไร่ มีแหล่งน้ำในพื้นที่ประมาณ 250 ไร่ โดยเป็นเนื้อที่ของโรงเรียนจำนวน74ไร่3งาน ไม่มีถนนหรือทางเข้า ทำให้การก่อสร้างอาคารเรียนประสบความลำบาก แต่ก็สำเร็จลงในเวลา 2 ปีด้วยความร่วมมือร่วมแรงร่วมใจของบุคคลหลายฝ่ายทั้งคณะผู้บุกเบิก คณาจารย์ของโรงเรียนเอง และผู้นำชุมชนใกล้เคียง โดยอาจารย์มนัส อัลภาส เป็นบุคคลแรก พร้อมกับผู้อำนวยการโรงเรียนหาดใหญ่วิทยาลัย ในขณะนั้นเป็นเป็นผู้ประสานงานในการจัดตั้งเพื่อเป็นที่ศึกษาเล่าเรียนของเยาวชนในเขตตำบลบ้านพรุ ด้วยเหตุผลดังต่อไปนี้ ซึ่งเป็นตำบลบ้านพรุที่ยังไม่มีโรงเรียนมัธยมศึกษา ประกอบอำเภอหาดใหญ่เป็นอำเภอขนาดใหญ่ และประชากรหนาแน่นมากและโรงเรียนหาดใหญ่วิทยาลัย ซึ่งเนื้อที่14 ไร่ 2 งาน ได้รับความเชื่อถือและไว้วางใจจากผู้ปกครองของนักเรียนเป็นจำนวนมากขึ้นทุกปี ประกอบกับสถานที่ของโรงเรียนมีเนื้อที่จำกัดไม่สามารถขยายได้อีกจึงประสบปัญหาเรื่องการรองรับจำนวนนักเรียนที่เพิ่มมากขึ้น ดังนั้นกรมสามัญศึกษาจึงมี-นโยบายที่จะเปิดโรงเรียนสาขาสำหรับโรงเรียนมัธยมศึกษา ซึ่งเป็นที่นิยมและต้องการของผู้ปกครอง โรงเรียนหาดใหญ่วิทยาลัย มีแผนการจัดชั้นเรียนเต็มรูปแบบ รับนักเรียนชั้นมัธยมศึกษาปีที่ 1 จำนวน 12 ห้องเรียน ต้องรับเพิ่มเป็น 14 ห้องเรียน และมัธยมศึกษาปีที่4 จำนวน20ห้องเรียน เมื่อประสบปัญหาในเรื่องสถานที่ กรมสามัญศึกษาจึงต้องหาสถานที่ เพื่อก่อสร้างโรงเรียนสาขาไว้รองรับนักเรียน โรงเรียนหาดใหญ่วิทยาลัย จึงเปิดสอนหลักสูตรวิชาเกษตรกรรม  และเป็นศูนย์เกษตรกรรม สาขาโรงเรียนหาดใหญ่วิทยาลัยกระทรวงศึกษาธิการได้ประกาศจัดตั้งเป็นโรงเรียนสหศึกษา ชื่อ "โรงเรียนหาดใหญ่วิทยาลัย แห่งที่ ๒" สังกัดกรมสามัญศึกษา โดยมอบให้โรงเรียนหาดใหญ่วิทยาลัย เป็นพี่เลี้ยง และให้นายธรรมนูญ วิสัยจร ผู้อำนวยการโรงเรียนหาดใหญ่วิทยาลัย รักษาการตำแหน่งผู้อำนวยโรงเรียนไปพลางก่อน
โรงเรียนหาดใหญ่วิทยาลัย ๒ เป็นโรงเรียนในเครือหาดใหญ่วิทยาลัยแห่งที่ 2 สืบเนื่องจากโรงเรียนหาดใหญ่วิทยาลัย ได้รับความนิยม และมีนักเรียนเข้าสมัครเรียนเป็นจำนวนมากขึ้นทุกปี ด้วยกรมสามัญศึกษามีนโยบายที่จะให้จัดตั้งโรงเรียนชานเมืองเพื่อเป็นการรองรับนักเรียนรอบนอก ที่จะเข้าไปเรียนในตัวอำเภอหาดใหญ่ เช่นเดียวกับโรงเรียนในกรุงเทพมหานคร
โรงเรียนหาดใหญ่วิทยาลัย ๒ จัดตั้งขึ้นในปี พศ 2539 เป็นโรงเรียนประเภทสหศึกษา ในอดีตเป็นศูนย์เกษตรกรรมหาดใหญ่วิทยาลัย (กษญว) พัฒนาการจนขยายเป็นสาขาโรงเรียนหาดใหญ่วิทยาลัย และจำนวนนักเรียนเพิ่มขึ้นอย่างรวดเร็ว จนโรงเรียนแยกตัวออกเป็นเอกเทศ  โดยได้ใช้ที่ดินสาธารณประโยชน์เทศบาลเมืองบ้านพรุแบ่งออกเป็น 3 บริเวณ คือ การกีฬาแห่งประเทศไทย (สนามกีฬาเมืองหลักภาคใต้) สวนสาธารณะเทศบาลเมืองบ้านพรุ และที่ตั้งโรงเรียนหาดใหญ่วิทยาลัย2  และได้รับการสถาปนาชื่อโรงเรียนตามชื่อ หาดใหญ่วิทยาลัย อันเป็นโรงเรียนผู้พี่ และมีผู้ดูแลระยะเริ่มแรกคือ นายธรรมนูญ วิสัยจร จนสรุปพัฒนาการได้ดังนี้
ปัจจุบันโรงเรียนโรงเรียนหาดใหญ่วิทยาลัย๒ เปิดทำการเรียนการสอนในระดับชั้นมัธยมศึกษาตอนต้น และระดับชั้นมัธยมศึกษาตอนปลาย ในปัจจุบันนี้โรงเรียนมีรุ่นนักเรียนที่จบการศึกษาแล้วจำนวน 14 รุ่น
ก่อตั้งโรงเรียน
อาจารย์มนัส อัลภาส เป็นบุคคลแรกที่ได้ไปสำรวจพบแหล่งที่เรียนใหม่ ที่ตำบลบ้านพรุ บริเวณพรุค้างคาวซึ่งเป็นพื้นที่ชุ่มน้ำแปลงใหญ่มีเนื้อที่ 471 ไร่ มีแหล่งน้ำในพื้นที่ประมาณ 250 ไร่ จึงมีการจัดตั้ง ศูนย์เกษตรกรรม  สาขาโรงเรียนหาดใหญ่วิทยาลัย และพัฒนาการมาเป็น โรงเรียนหาดใหญ่วิทยาลัย ๒
ญ.ว.อักษรย่อของหาดใหญ่วิทยาลัย ๒
หลังจากมีการจัดตั้งโรงเรียนอย่างเป็นถาวร คณาจารย์รุ่นแรก จึงมีการบวงสรวง พระภูมิเจ้าที่ สักการะคณูประการ ต่อโรงเรียนแล้ว ตามธรรมเนียมของโรงเรียนที่จัดตั้งที่ใช้ชื่อร่วมกัน จึงใช้อักษรย่อ ว่า ญ.ว. เพิ่ม ๒ ต่อท้าย เพื่อรำลึกต่อโรงเรียนผู้สร้าง
เสาธงมาตรฐานโรงเรียน
ปีการศึกษา 2544 เป็นปีที่โรงเรียน เพิ่มชั้นมากขึ้น และจำนวนครู บุคลากรมากขึ้นตามกัน ประกอบกับเสาธง เก่าโรงเรียน เป็นลักษณะติดกับอาคารเจิดตรีจักร และบริเวณเข้าแถวทำกิจกรรม แคบ โรงเรียนจึงได้ทำการย้ายสนามเข้าแถวมายังฝั่งอาคารกิตตระการ พร้อมกันสร้าง เสาธงมาตรฐานแบบพิเศษ
สร้างพระพิฆเนศวร
พระพิฆเนศวร เทพผู้เป็นเลิศทางศิลปวิทยาการทุกแขนง เป็นพระผู้เแทนของสถาบันครู ตามสัจจะปฏิญาณที่ว่า "ผู้ใดบูชาครู เป็นมงคลแก่บุคคลนั้น" ซึ่งประดิษฐ์ฐาน บริเวณด้านหน้าหอประชุมภัคพิพิธ ด้านขวามือ
เพิ่มชั้นม.ปลาย
โรงเรียนเปิดการเรียนการสอน มาช่วงหนึ่งประกอบนักเรียนเพิ่มขึ้นหลังรวดเร็ว จึงเปิดทำการสอน ชั้นมัธยมปลายรุ่นแรก โดยรับนักเรียนชั้นม.3 เดิม โดยเปิดสอนแผนกวิทยาศาสตร์-คณิตศาสตร์ แผนกศิลป์-คณิตศาสตร์ 2 ห้องเรียน
แผนกศิลป์-ฝรั่งเศส รุ่นแรก
หลังจากจัดการศึกษา ชั้นมัธยมศึกษาตอนปลาย ในรุ่นที่4 โรงเรียนจึงเปิดสอนแผนกศิลป์ภาษา เป็นรุ่นแรก ในปีการศึกษา2544 โดยมีอาจารย์มนูญ  ละอองจิต เป็นครูผู้สอนท่านแรก
สร้างชื่อเสียง ญ.ว. ๒
ใน พ.ศ. 2544 โรงเรียนหาดใหญ่วิทยาลัย ๒ เป็นโรงเรียนที่มีการสอบแข่งขันสูง โรงเรียนก้าวสู่ระดับภูมิภาค ทั้งวิชาการ และการกีฬา นักเรียนจบการศึกษาแต่ละปี สามารถสอบเช้า ระดับอุดมศึกษา จนโรงเรียน จัดการเรียนการสอน ตามหลักมาตรฐาน ร่วมกับโรงเรียนส่วนกลาง
ยุคเรียนดีกีฬาเด่น
ปีการศึกษา 2545 หลังจากโรงเรียน เปิดสอนมา6ปี ผลิตนักเรียนไป6รุ่น ประกอบการที่นักเรียนมีความขยันมั่นเพียร ทำให้วิชาการและกีฬาโรงเรียน อยู่ในอันดับต้นๆของหวัดสงขลา และการฝึกฝนด้านต่างๆ ทำให้ค่านิยมของนักเรียน มีการพัฒนาอย่างเด่นชัด
สร้างป้ายโรงเรียน ประตูที่2
สร้างป้ายและประตูทางเข้าโรงเรียน เป็นป้ายที่2 ด้านทางเข้า เพื่อความสวยงามโรงเรียนและ ลดปัญหาด้านจราจร ด้านประตูเดิม เป็นป้ายลักษณะ สีเหลี่ยม อักษรตัวใหญ่
พื้นที่ของสถานศึกษา
อาคารและสถานที่ภายในบริเวณโรงเรียน สถานที่ตั้งของโรงเรียนหาดใหญ่วิทยาลัย๒ ประกอบด้วยบริเวณโรงเรียน ตั้งอยู่เลขที่80 หมู่ 3 และหมู่ 5 ตำบลบ้านพรุ อำเภอหาดใหญ่ จังหวัดสงขลา บนพื้นที่ 71 ไร่ 3 งาน 33 ตารางวา ของกรมธนารักษ์ โดยมีอาณาบริเวณทิศเหนือ จดการกีฬาแห่งประเทศไทย สำนักงานภาคใต้ ทิศใต้ จดสวนสาธารณะเทศบาลเมืองบ้านพรุ ทิศตะวันออก จดถนนที่ดินเอกชน และทิศตะวันตก จดที่ดินสวนยางพารา
สำหรับบริเวณโรงเรียนนั้น ตั้งอยู่เขตเทศบาลเมืองบ้านพรุ บริเวณชานเมืองรอบนอกของอำเภอหาดใหญ่ รายล้อมด้วยสถานที่สำคัญหลายแห่ง คือ สวนสาธารณเทศบาลเมืองบ้านพรุ การกีฬาแห่งประเทศไทย ภาคใต้ ในส่วนอาคารต่างๆ ของโรงเรียนนั้น ประกอบด้วยอาคารเรียน8หลัง และอาคารประกอบแปดหลัง อาคารต่างๆ มีดังต่อไปนี้
แผนการจัดชั้นเรียน
มัธยมศึกษาตอนต้น 14-14-14 มัยมศึกษาตอนปลาย 10-10-10
โรงธารศรัทธา
โรงอาหารกลาง ร้านค้า 17 ร้าน ห้องรับประทานอาหารครูและบุคลากร สำนักงานโภชนาการและอนามัยโรงเรียน และสำนักงานคณะกรรมการนักเรียน
เพลงประจำโรงเรียนหาดใหญ่วิทยาลัย ๒
เพลงประจำโรงเรียนหาดใหญ่วิทยาลัย ๒ ประพันธ์โดยท่านผู้อำนวยการบุปผา มณีพรหม  ผู้เรียบเรียงและให้ทำนองคือ อาจารย์วีระ รักงาม   ในอดีตใช้เพลงร่วมเช่นเดียวกัน โรงเรียนหาดใหญ่วิทยาลัย  หลังจากโรงเรียนแยกตัวออกเป็น โรงเรียนหาดใหญ่วิทยาลัย ๒  ซึ่งขับร้องโดยคณาจารย์รุ่นแรกของโรงเรียน หลังจากนั้น มีการเปลื่ยนผู้ขับร้องไปตามเวลา  ซึ่งบทเพลง จะเปิดในช่วงเช้าก่อนเวลาเข้าแถวเคารพธงชาติ 15 นาที และเปิดในงานพิธีการสำคัญ
กีฬาประเพณี ตรีจักรเกมส์
การแข่งขันกีฬาประเพณีตรีจักรเกมส์นั้น เป็นความคิดริเริ่มของอาจารย์บุปผา มณีพรหม ผู้อำนวยการโรงเรียนหาดใหญ่วิทยาลัย ๒ กับอาจารย์สงบ มณีพรหม ผู้อำนวยการโรงเรียนหาดใหญ่วิทยาลัย ทั้งสองท่านได้มีแนวคิดในการสร้างผูกพันความสามัคคีระหว่างโรงเรียนพี่โรงเรียนน้อง] ในอันที่จะร่วมกันจัดการแข่งขันกีฬาขึ้นเพื่อเป็นการเชื่อมความสามัคคีของครูอาจารย์ และนักเรียนทุกฝ่าย ซึ่งอาจารย์ทั้ง 2 ท่าน ได้มีความเห็นพ้องกันในความคิดอันนี้ โดยเวียนกันเป็นเจ้าภาพไปจนครบ สถานที่แข่งขันคือ สนามกีฬาจิระนคร โดยปัจจุบันได้ยกเลิกการจัดแล้ว
ยูเนียนแจ็ก
ธงสหภาพมีกำเนิดย้อนหลังไปถึงปี 1603 เมื่อพระเจ้าเจมส์ที่ 6 แห่งสกอตแลนด์ เสวยราชย์เป็นพระเจ้าเจมส์ที่ 1 แห่งอังกฤษและไอร์แลนด์ เป็นอันรวมแผ่นดินอังกฤษ สกอตแลนด์ และไอร์แลนด์เป็นสหภาพหนึ่งเดียว กระนั้น แต่ละรัฐยังคงดำรงเอกราชอยู่มิได้ขึ้นแก่กัน วันที่ 12 เมษายน 1606 จึงมีการตราพระราชกฤษฎีกาให้มีธงใหม่เพื่อใช้เป็นสัญลักษณ์ระหว่างประเทศอังกฤษและประเทศสกอตแลนด์ พระราชกฤษฎีกานี้ให้รวมธงอังกฤษ (ธงพื้นขาวมีกางเขนสีชาดซึ่งเรียก "กางเขนนักบุญจอร์จ" อยู่ตรงกลาง) เข้ากับธงสกอตแลนด์ (ธงพื้นน้ำเงินมีกางเขนไขว้สีขาวซึ่งเรียก "กางเขนนักบุญแอนดรูว" อยู่ตรงกลาง) เรียกว่า "ธงแห่งบริเตนใหญ่" ซึ่งก็คือ ธงผืนแรกแห่งสหภาพ
ธงชาติสหราชอาณาจักรปกติแล้วจะมีสัดส่วน 1:2 หนังสือธงของราชนาวี BR20 Flags of All Nations ระบุแบบ 1:2  การออกแบบธงจะขึ้นอยู่กับ 30 ส่วนของความกว้าง ไม่ว่าจะแสดงด้วยสัดส่วนใดความกว้างของไม้กางเขนจะยังคงที่ต่อความกว้าง
บ้านพักอลเวง
บ้านพักอลเวง หรือ เลิฟฮินะ เป็นการ์ตูนญี่ปุ่น วาดโดยเคน อาคามัตสึ เรื่องราวของหนุ่มหัวไม่ดีนาม "อุราชิมะ เคทาโร่" เด็กนักเรียนที่เตรียมสอบเข้ามหาวิทยาลัยโตเกียว ตามที่เคยสัญญาไว้กับเด็กสาวที่ตนรักในสมัยเด็ก ได้หลงไปอยู่ในหอพักสาวล้วน ที่เคยเป็นอดีตรีสอร์ทบ่อน้ำพุร้อนของยายตัวเอง บ้านพักอลเวง ได้รับรางวัล การ์ตูนญี่ปุ่นยอดเยี่ยมในสหรัฐอเมริกา ในงาน 2002 อนิเมะเอกซ์โป  บ้านพักอลเวงมีเป็นมังงะ 16 เล่ม (ในไทยมี 14 เล่ม ของญี่ปุ่นและบางประเทศจะมีเล่ม 0 และ เล่ม  ∞) และฉบับอนิเมะภาคแรกมีทั้งหมด 24 ตอน ตอนพิเศษ (ตอนที่ 25 เปรียบเสมือนกับการเล่าเนื้อหาทั้ง 24 ตอนในตอนเดียว) ภาพยนตร์ 2 ภาค (Christmas Special และ  Spring Special) OVA (Love Hina Again) 3 ตอน ทั้งนี้ในญี่ปุ่นและบางประเทศยังมี Novel (ฉบับนวนิยาย) ด้วยอีกสองเล่ม บ้านพักอลเวงมีการตีพิมพ์มากมายทั่วโลก โดยในประเทศญี่ปุ่น ตีพิมพ์โดยสำนักพิมพ์โคดันฉะ ในประเทศไทยตีพิมพ์โดยสำนักพิมพ์วิบูลย์กิจ ในสหรัฐอเมริกาตีพิมพ์โดย โตเกียวป๊อป ส่วนในฝรั่งเศสและสเปนตีพิมพ์โดย Glénat และที่อื่นๆ อีกทั่วโลก
ในประเทศไทย บ้านพักอลเวงฉบับอนิเมะภาคแรก เคยออกอากาศทางยูบีซีเอเชียนซีรีส์ ช่อง 24 (ปัจจุบันคือ ทรูฟิล์มเอเชีย) และออกจำหน่ายในรูปแบบ VCD ลิขสิทธิ์โดยอามีโก้ ซึ่งปัจจุบันออกมาแค่ ภาคแรก 24 ตอน และเนื่องด้วยบ้านพักอลเอง เป็นการ์ตูนญี่ปุ่นที่ได้รับกระแสตอบรับจากนักอ่านเป็นอย่างมาก ปัจจุบัน วิบูลย์กิจ ได้ทำการตีพิมพ์เรื่องนี้ใหม่อีกครั้ง โดยเพิ่มเติมอักษรเสียงปิดภาพที่ไม่เหมาะสมมากขึ้น
ตัวละคร
เพิ่มเติม: ในที่นี้ จะใช้คำว่า โทได แทนการเรียก มหาวิทยาลัยโตเกียว ซึ่งเป็นคำย่อที่คนทั่วไปในญี่ปุ่นใช้เรียกมหาวิทยาลัยแห่งนี้ และถือเป็นมหาวิทยาลัยที่มีชื่อเสียงที่สุดของญี่ปุ่น
อุราชิมะ เคทาโร่
เคทาโร่เป็นเด็กหนุ่มสมองทึบหัวไม่ดี แต่กลับพยายามสอบเข้าโทไดเนื่องจากคำสัญญาที่เคยให้กับเด็กผู้หญิงคนหนึ่งในวัยเด็ก ทำให้ซิ่วมา 2 ปีซ้อนจนทำให้ทางบ้านโกรธและไล่ออกมา จึงตั้งใจเดินทางมาพักอาศัยที่โรงแรมฮินาตะของคุณยายโดยที่ไม่รู้ว่าโรงแรมดังกล่าวเปลี่ยนเป็นหอพักหญิงไปแล้ว
นารุเซะงาวะ นารุ
นารุเป็นเด็กผู้หญิงผู้คงแก่เรียนที่พึ่งจบการศึกษาระดับมัธยมและต้องการสอบเข้าโทได ปัจจุบันพักอาศัยอยู่ในหอพักหญิงฮินาตะ เป็นคนหมัดหนักและขี้โมโห เป็นคนที่ไม่เห็นด้วยกับการให้เคทาโร่เข้ามาอยู่ในหอพักหญิงที่สุด เพื่อนสนิทของเธอคือมิทซึเนะซึ่งมีนิสัยแตกต่างกับเธออย่างมาก
โอโตฮิเมะ มุทสึมิ
มุทซึมิเป็นผู้หญิงที่ร่างกายอ่อนแอและป้ำๆเป๋อๆตลอดเวลา ตัวเธอเปรียบเสมือนกระจกเงาของเคทาโร่เนื่องจากมีลักษณะเฉพาะตัวที่คล้ายคลึงกันอย่างมาก ต้องการสอบเข้าโทไดเช่นกัน เธอเป็นตัวละครที่ปรากฏเข้ามาในตอนกลางของเรื่องโดยบ้านของเธออยู่ที่โอกินาว่าและเป็นคนให้ทามะกับเคทาโร่
มาเอฮาระ ชิโนบุ
เด็กสาวมัธยมต้นที่นิสัยเรียบร้อย เก่งเรื่องทำอาหารและงานบ้านงานเรือน แต่เป็นคนเรียนไม่เก่งและไม่มีความมั่นใจในตัวเอง อิมเมจของเธอเหมือนเด็กประถมมากกว่าเด็กมัธยม (เช่น การสวมหมวกกันฟองเข้าตาขณะสระผม ห้องนอนที่เต็มไปด้วยตุ๊กตา) ปัจจุบันอาศัยอยู่ที่หอพักหญิงฮินาตะ
อาโอยามะ โมโตโกะ
นักดาบสาว ม.4 ที่อาศัยในหอฮินาตะ บ้านของเธอเป็นสำนักดาบบนหุบเขาที่เกียวโตชื่อว่า ชินเมริว เธอออกมาโลกภายนอกเพื่อฝึกฝนตนเองเพื่อเตรียมตัวเป็นเจ้าสำนักรุ่นต่อไป เธอเก่งในวิชาดาบเอามากๆแต่ด้านงานบ้านงานเรือนกลับแย่มากๆ จุดอ่อนของเธอคือกลัวเต่าเอามากๆ
คาโอลา ซู
เด็กสาวมัธยมต้นที่มีนิสัยร่าเริงและป่วนไปทั่ว มักอยู่ติดกับโมโตโกะตลอดเวลา เป็นอัจฉริยะที่มักประดิษฐ์เครื่องมือกลไลและอาวุธต่างๆมาเสมอ ของชอบของเธอคือกล้วนหอม
แม้คาแรกเตอร์ของเธอจะดูเปิดเผย แต่เธอเป็นหนึ่งในตัวละครที่เต็มไปด้วยความลับมากที่สุด แม้แต่ห้องของเธอก็ยังมีลักษณะเป็นป่า ไม่มีใครรู้ว่าเธอเป็นคนชาติไหนกันแน่ ปัจจุบันอาศัยอยู่ในหอพักฮินาตะ
คนโนะ มิทสึเนะ
สาวฟรีแลนซ์ประจำหอ เพื่อนสนิทของนารุตั้งแต่มัธยม เธอเป็นคนคันไซ ซึ่งทีมพากย์ไท้า ก็พากย์เสียงเหน่อ ในตอนแรก มิทสึเนะวันๆเอาแต่ดื่มสุรากับเล่นการพนัน เป็นคนเรื่อยเปื่อย ไม่มีจุดหมายของชีวิตแน่นอน เป็นคนคอทองแดง มีความคิดไม่ค่อยเข้าท่านัก ชอบผลักดันให้นารุได้มีปฏิสัมพันธ์กับเคทาโร่ เธอมีตาปิดอยู่ตลอดเวลา และคาแรกเตอร์ ค่อนข้างเจ้าเล่ห์ คนในหอจึงเรียกเธอกันว่า คิทสึเนะ ซึ่งแปลว่าสุนัขจิ้งจอกในภาษาญี่ปุ่น
เซตะ โนริยาสุ
อาจารย์คณะวิชาโบราณคดีประจำโทได อดีตอาจารย์สอนพิเศษของนารุ ได้ออกเดินทางไปต่างประเทศเมื่อหลายปีก่อน จบโทได โดยซิ่วสอบเข้าเป็นเวลา 3 ปี เป็นคนแปลกๆ พิลึกๆ ขับรถได้อย่างน่าหวาดเสียว มีอิมเมจเหมือน อินเดียน่า โจนส์
ซาราห์ แมคดูกัล
เด็กผู้หญิงที่อยู่กับเซตะ ปกติเรียกเซตะว่าพ่อ เป็นเด็กแก่นแก้ว เอาแต่ใจตนเอง อิมเมจเหมือนนารุร่างเด็ก มีปานรูปหมีแพนด้าที่แก้มก้นซ้าย ช่วงแรกๆแอนตี้เคทาโร่โดยไร้สาเหตุ แต่ช่วงหลังๆไม่แสดงอาการแบบนั้น แต่ก็ยังคงรวมหัวแกล้งเคทาโร่กับซูอยู่ดี
อุราชิมะ คานาโกะ
น้องสาวบุญธรรมของเคทาโร่ หลงรักเคทาโร่ตั้งแต่สมัยเด็ก ได้ออกเดินทางไปกับคุณย่าฮินาตะ และกลับมายังหอฮินาตะในขณะที่เคทาโร่ไปเรียนที่อเมริกาเพื่อปรับปรุงหอฮินาตะให้กลับมาเป็นโรงแรม เคยสัญญากับเคทาโร่ไว้ว่าจะดูแลโรงแรมฮินาตะด้วยกัน 2 คน คานาโกะเป็นคนที่ปลอมตัวได้แนบเนียนมากจนเกิดความวุ่นวายบ่อยๆ เราจะเห็นคานาโกะได้ทั้งในมังงะและในอนิเมะซึ่งจะปรากฏตัวใน OVA ภาค Again เท่านั้น
เนียโม นาโม
เด็กผู้หญิงที่เคทาโร่พบบนเกาะปาราราเครส มีอิมเมจเหมือนชิโนบุในช่วงแรก พูดภาษาอังกฤษได้ หน้าตาคล้ายชิโนบุมาก เธอมาสืบทอดการค้นหาโบราณสถานของอารยธรรมเต่าต่อจากปู่ที่เสียไปแล้วซึ่งเป็นคนรู้จักของเซตะ
ชิราอิ & ไฮทานิ
เพื่อนสนิทของเคทาโร่ในสมัยเรียนพิเศษตอนเป็นเด็กซิ่วเตรียมเอนท์ด้วยกัน โดยชิราอิเป็นคนค่อนข้างขี้เล่น ส่วนไฮทานิเป็นคนขี้หลี ในเวลาว่างเพื่อคลายเครียดจากการเตรียมสอบสอบ ทั้งคู่มักจะชวนเคทาโร่ไปจีบสาวเสมอ
นารุเซะงาวะ เมย์
น้องสาวของนารุ เธอได้รับการกล่าวถึงจากนารุว่าเป็นเด็กที่เก่งมากๆ และเป็นตัวละครที่ปรากฏให้เห็นเพียงครั้งเดียวเท่านั้นคือในเล่ม 14 และปรากฏออกมาเพียงช่องเดียวเท่านั้นในตอนสุดท้าย บทบาทของเธอจะมีมากในฉบับอนิเมะมากกว่า
หมายเหตุ : บทบาทที่แท้จริงของเธอจะปรากฏในเรื่องคุณครูจอมเวท เนกิมะ! ภายใต้ชื่อซากุระ เมย์
ซากาตะ เคนทาโร่
หนุ่มเพลย์บอยร่ำรวยที่หวังจะได้นารุมาเป็นแฟน เป็นคนขี้โอ่ ไว้ใจไม่ได้นัก ปรากฏตัวเฉพาะในอนิเมะเท่านั้น ตอนสุดท้าย โดนฮารุกะ สั่งให้ทำงานชดใช้เงินที่ยืมไป ในตอนแรก ถูกวางคาแรกเตอร์ ให้เป็นคู่แข็งกับ เคทาโร่ แต่ใน OVA ภาค again คอยช่วย นารุ และ เคทาโร่ เสมอ
อามาล่า ซู
พี่สาวของซู มาเพื่อพาซูกับบ้านเกิด แต่ ได้เจอกับเคนทาโร่ ก็เริ่มชอบเคนทาโร่ และมาอยู่ในหอฮินาตะเพื่อจะได้พาเคนทาโร่กลับบ้านเกิดพร้อมกัน
ฟูจิซาว่า มิซูโฮะ
ตัวละครที่ปรากฏในเกมของเครื่องดรีมแคสต์ เธอเป็นครูสอนพิเศษให้เคทาโร่ในช่วงเตรียมเอนท์ และได้ให้สัญญากับเคทาโร่ไว้ว่า ถ้าทำให้เคทาโร่สอบเข้าโทไดไม่ได้ เธอจะแต่งงานกับเคทาโร่
เพลงประกอบแอนิเมชัน
1.Sakura saku (サクラサク)                     Opening song
2.Kimi sae ireba (君さえいれば)                  Ending song
3.Hajimari wa Koko kara             Ep 24 Ending song
4.Kirari Takaramono (キラリ☆宝物)               Opening song LH again ขับร้องโดย ยูอิ โฮริเอะ
5.Be For You,Be For Me             Ending song LH again ขับร้องโดย ยูอิ โฮริเอะ